Vermiste meisie (5) se liggaam gevind; twee vasArgieffoto Twee mans is in hegtenis geneem nadat ŉ vermiste vyfjarige meisie se liggaam Sondag in die Riebeek-Wes-gebied in die Wes-Kaap gevind is. Sers. Noloyiso Rwexana, woordvoerder van die polisie, het gesê die meisie het Sondag vermis geraak en haar ouma het dit dieselfde dag aangemeld. Haar liggaam is omstreeks 17:00 met behulp van die plaaslike gemeenskap op ŉ plaas in die gebied gevind. “Inligting uit die gemeenskap het daartoe gelei dat twee verdagtes kort daarna in verband met die moord in hegtenis geneem is,” het Rwexana gesê. Die twee verdagtes, onderskeidelik 19 en 30 jaar oud, sal Dinsdag in die Malmesbury-landdroshof op aanklag van moord verskyn. “Die SAPD-bestuur in die Wes-Kaap is baie bekommerd en ontsteld oor die grusame moorde op kinders in die provinsie,” het Rwexana gesê. “Met Vrouemaand wat binnekort aanbreek, word daar weereens beklemtoon dat misdade teen vroue en kinders heeljaar lank ŉ prioriteit vir die SAPD is. Die skuldiges in hierdie misdade sal gevang word en die volle mag van die gereg sal hulle in die gesig staar.”